  Анжелика Тихонова корреспондент 27-тӥ толшоре Удмуртиын Быдӟым Атыкай ож аръёсы котыртэм Ленинградын улэмъёсты но быремъёсты буре ваён «Блокадный хлеб» огъяросси акци ортчоз. Ужрад 2020-тӥ арын Буре ваён но данлык арез усьтоз. Со сярысь акциез радъясьёс иворто. Ижкарын акциез Удмуртиысь егитъёслэн центрзы, Огъяросси калык фронт, «Волонтёры Победы» но «Бессмертный полк России» движениослэн Удмуртиысь ёзэтъёссы радъяло. Суредан устолыкъя элькун музейын акцилэн валтӥсез ужрадэз ортчоз. Со улсын вань мылкыд карисьёс 125 грамм «блокадной нянь» басьтыны быгатозы. Озьы ик волонтёръёс но музейын ужасьёс куноосты котыртэмын улэм Ленинградэн герӟаськем историен тодматозы, листовкаос сётъялозы, 1941-тӥ арын карын улӥсьёслы паёкез возьматозы. Ижкарысь 83 номеро гимназиын но 86 номеро лицейын Удмуртиысь «Волонтёры Победы» движение пыриськисьёс «Блокадный хлеб» буре ваён урокъёс ортчытозы, Ленинградлэн но отысь калыклэн со вакытэ улон-вылонзы сярысь мадёзы. 24 номеро лицейын но 84 номеро школаын дышетскисьёслы волонтёръёс элькунысь дышетскисьёслэн движениенызы ӵош «Блокада Ленинграда» истори квест ортчытозы. Акция шугадӟон сярысь тодэ ваёнъёсты утён понна ортчытӥське. Солэн валтӥсь тодметэз – 125 грамм нянь юдэс, ӵапак сомында нянь сётъязы котыртэм Ленинградын улӥсьёслы нуналлы быдэ. Со карез утисьёслэн кужымзылэн но бытырлыксылэн тодметэз Тодэ вайытом, 27-тӥ толшоре Ижкарысь Суредан устолыкъя элькун музейын «900 дней» адӟытон (0+) усьтӥськоз, нош Удмуртилэн выль историысьтыз ужкагазъёсъя центрын Удмуртиысь асмылкыдчиослэн (доброволецъёслэн) 1942-1944 аръёсы Ленинград улосвылысь партизан огазеяськонъёсы пыриськемзы сярысь ужкагазъёсын «Покуда сердце бьется, пощады нет врагам…» адӟытон (12+) ужа.  ВАТСАН Ленинград котыртэмын 872 нунал улӥз. Карез 1941-тӥ арын 8-тӥ куарусёнэ кульчое басьтӥзы, быдэсак мозмытӥзы 1944-тӥ арын 27-тӥ толшоре. Ож кутскытозь Ленинградын 3 миллионлэсь трос адями улӥз, котыртэмысь мозмытсконлы 557 сюрс 700 гинэ кылиз. Брело чотанъёсъя Ленинградын 1 миллион 500 сюрс пала адями быриз, тросэз сютэм улыса Тегъёс: Мерлык Ижкар Удмуртия БыдӟымАтыкайож Суреданустолыкъямузей 100ар  